Document ID: 32015R0477

Reference:
27.3.2015
FI
Euroopan unionin virallinen lehti
L 83/11
EUROOPAN PARLAMENTIN JA NEUVOSTON ASETUS (EU) 2015/477,
annettu 11 päivänä maaliskuuta 2015,
toimenpiteistä, joita unioni voi toteuttaa polkumyyntitoimenpiteiden tai tukien vastaisten toimenpiteiden ja suojatoimenpiteiden yhteisvaikutuksen yhteydessä
(kodifikaatio)
EUROOPAN PARLAMENTTI JA EUROOPAN UNIONIN NEUVOSTO, jotka
ottavat huomioon Euroopan unionista tehdyn sopimuksen ja erityisesti sen 207 artiklan 2 kohdan,
ottavat huomioon Euroopan komission ehdotuksen,
sen jälkeen kun esitys lainsäätämisjärjestyksessä hyväksyttäväksi säädökseksi on toimitettu kansallisille parlamenteille,
ovat kuulleet Euroopan talous- ja sosiaalikomiteaa,
noudattavat tavallista lainsäätämisjärjestystä (1),
sekä katsovat seuraavaa:
(1)
Neuvoston asetusta (EY) N:o 452/2003 (2) on muutettu huomattavilta osin (3). Sen vuoksi mainittu asetus olisi selkeyden ja järkeistämisen takia kodifioitava.
(2)
Neuvoston asetuksella (EY) N:o 1225/2009 (4) on hyväksytty polkumyynnillä muista kuin unionin jäsenvaltioista tapahtuvalta tuonnilta suojautumista koskevat yhteiset säännöt.
(3)
Neuvoston asetuksella (EY) N:o 597/2009 (5) on hyväksytty muista kuin Euroopan unionin jäsenvaltioista tapahtuvalta tuetulta tuonnilta suojautumista koskevat yhteiset säännöt.
(4)
Neuvoston asetuksilla (EY) N:o 260/2009 (6) ja (EY) N:o 625/2009 (7) on hyväksytty yhteiset säännöt, jotka koskevat suojatoimenpiteiden käyttöön ottamista tietyistä unionin ulkopuolisista maista tapahtuvalta tuonnilta suojautumista varten. Suojatoimenpiteet voidaan toteuttaa joko kaikkeen tuontiin tai ennalta määrätyn määrän ylittävään tuontiin sovellettavina tariffitoimenpiteinä. Tällaisten suojatoimenpiteiden soveltaminen merkitsee, että tavarat voidaan tuoda unionin markkinoille asianomaiset tullit maksamalla.
(5)
Tiettyjen tavaroiden tuontiin voidaan soveltaa yhtäältä sekä polkumyyntitoimenpiteitä tai tukien vastaisia toimenpiteitä että toisaalta suojatoimenpiteitä. Ensiksi mainittujen tarkoituksena on korjata epäterveistä kaupan käytännöistä aiheutuvat markkinavääristymät, ja viimeksi mainittujen tarkoituksena on suojautua huomattavasti kasvaneelta tuonnilta.
(6)
Polkumyyntitoimenpiteillä tai tukien vastaisilla toimenpiteillä sekä suojatoimenpiteillä saattaa kuitenkin olla yhteen ja samaan tuotteeseen voimakkaampi yhteisvaikutus kuin on aiottu tai suotavaa kaupan suojaamista koskeva unionin politiikka ja tavoitteet huomioon ottaen. Tällainen toimenpiteiden yhdistäminen saattaa aiheuttaa kohtuuttoman rasitteen erityisesti tietyille vientiä harjoittaville tuottajille, jotka pyrkivät harjoittamaan vientiä unioniin, ja se saattaa jopa estää näiltä pääsyn unionin markkinoille.
(7)
Sen vuoksi vientiä harjoittaville tuottajille, jotka pyrkivät harjoittamaan vientiä unioniin, ei olisi aiheutettava kohtuutonta rasitetta, ja niille olisi edelleen myönnettävä pääsy unionin markkinoille.
(8)
Tämän vuoksi olisi varmistettava, että suojatoimenpiteiden ja polkumyyntitoimenpiteiden ja/tai tukien vastaisten toimenpiteiden tavoitteet voidaan saavuttaa eväämättä kyseisten vientiä harjoittavien tuottajien pääsyä unionin markkinoille. Tämän vuoksi olisi hyväksyttävä erityissäännökset, joiden avulla komissio voi sen asianmukaiseksi katsoessaan varmistaa, etteivät samaan tuotteeseen kohdistuvat polkumyyntitoimenpiteet tai tukien vastaiset toimenpiteet ja suojatoimenpiteet yhdessä johda tällaiseen vaikutukseen.
(9)
Vaikka voikin olla ennakoitavissa, että johonkin tuotteeseen sovelletaan samanaikaisesti sekä suojatullia että polkumyyntitoimenpiteitä tai tukien vastaisia toimenpiteitä, ei voida aina etukäteen määrittää, minä nimenomaisena ajankohtana päällekkäisyys syntyy. Tämän vuoksi komissiolla olisi tällaisessa tilanteessa oltava mahdollisuus taata riittävä ennustettavuus ja oikeusvarmuus kaikille asianomaisille toimijoille.
(10)
Komissio voi pitää aiheellisena muuttaa, suspendoida tai kumota polkumyyntitoimenpiteitä ja/tai tukien vastaisia toimenpiteitä, säätää muutoin kannettavista polkumyynti- tai tasoitustulleista kokonaan tai osittain vapauttamisesta tai ottaa käyttöön muita erityistoimenpiteitä. Polkumyyntitoimenpiteiden tai tukien vastaisten toimenpiteiden suspendoiminen, muuttaminen tai niistä vapauttaminen olisi myönnettävä ainoastaan määräajaksi.
(11)
Jollei toisin säädetä, tämän asetuksen nojalla toteutettavia toimenpiteitä olisi sovellettava niiden voimaantulosta alkaen, minkä vuoksi niiden perusteella ei olisi voitava palauttaa ennen mainittua ajankohtaa kannettuja tulleja.
(12)
Jotta voidaan varmistaa tämän asetuksen yhdenmukainen täytäntöönpano, komissiolle olisi siirrettävä täytäntöönpanovaltaa. Tätä valtaa olisi käytettävä Euroopan parlamentin ja neuvoston asetuksen (EU) N:o 182/2011 (8) mukaisesti,
OVAT HYVÄKSYNEET TÄMÄN ASETUKSEN:
1 artikla
1.   Mikäli komissio katsoo, että samaan tuontiin kohdistuvien polkumyyntitoimenpiteiden tai tukien vastaisten toimenpiteiden ja suojatoimenpiteiden yhteinen vaikutus voi muodostua suuremmaksi kuin kaupan suojaamista koskeva unionin politiikka huomioon ottaen on suotavaa, se voi hyväksyä seuraavista toimenpiteistä asianmukaisiksi katsomiaan 3 artiklan 2 kohdassa tarkoitettua tarkastelumenettelyä noudattaen:
a)
toimenpiteitä, joilla muutetaan, suspendoidaan tai kumotaan voimassa olevia polkumyyntitoimenpiteitä ja/tai tukien vastaisia toimenpiteitä;
b)
toimenpiteitä, joilla tuonti vapautetaan kokonaan tai osittain muutoin kannettavista polkumyynti- tai tasoitustulleista;
c)
muita kulloinkin asianmukaisiksi katsottuja erityisiä toimenpiteitä.
2.   Edellä 1 kohdassa tarkoitetut muutokset, suspensiot tai vapautukset ovat voimassa rajoitetun ajan, ja niitä sovelletaan ainoastaan asianomaisten suojatoimenpiteiden voimassoloaikana.
2 artikla
Tämän asetuksen nojalla toteutettavia toimenpiteitä sovelletaan niiden voimaantulosta alkaen. Ellei mainituissa toimenpiteissä toisin säädetä, niiden perusteella ei palauteta ennen mainittua ajankohtaa kannettuja tulleja.
3 artikla
1.   Komissiota avustaa asetuksen (EY) N:o 1225/2009 15 artiklan 1 kohdalla perustettu komitea. Tämä komitea on asetuksessa (EU) N:o 182/2011 tarkoitettu komitea.
2.   Kun viitataan tähän kohtaan, sovelletaan asetuksen (EU) N:o 182/2011 5 artiklaa.
4 artikla
Kumotaan asetus (EY) N:o 452/2003.
Viittauksia kumottuun asetukseen pidetään viittauksina tähän asetukseen liitteessä II olevan vastaavuustaulukon mukaisesti.
5 artikla
Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Strasbourgissa 11 päivänä maaliskuuta 2015.
Euroopan parlamentin puolesta
Puhemies
M. SCHULZ
Neuvoston puolesta
Puheenjohtaja
Z. KALNIŅA-LUKAŠEVICA
(1)  Euroopan parlamentin kanta, vahvistettu 11. helmikuuta 2015 (ei vielä julkaistu virallisessa lehdessä), ja neuvoston päätös, tehty 2 päivänä maaliskuuta 2015.
(2)  Neuvoston asetus (EY) N:o 452/2003, annettu 6 päivänä maaliskuuta 2003, toimenpiteistä, joita yhteisö voi toteuttaa polkumyyntitoimenpiteiden tai tukien vastaisten toimenpiteiden ja suojatoimenpiteiden yhteisvaikutuksen yhteydessä (EUVL L 69, 13.3.2003, s. 8).
(3)  Katso liite I.
(4)  Neuvoston asetus (EY) N:o 1225/2009, annettu 30 päivänä marraskuuta 2009, polkumyynnillä muista kuin Euroopan yhteisön jäsenvaltioista tapahtuvalta tuonnilta suojautumisesta (EUVL L 343, 22.12.2009, s. 51).
(5)  Neuvoston asetus (EY) N:o 597/2009, annettu 11 päivänä kesäkuuta 2009, muista kuin Euroopan yhteisön jäsenvaltioista tapahtuvalta tuetulta tuonnilta suojautumisesta (EUVL L 188, 18.7.2009, s. 93).
(6)  Neuvoston asetus (EY) N:o 260/2009, annettu 26 päivänä helmikuuta 2009, tuontiin sovellettavasta yhteisestä järjestelmästä (EUVL L 84, 31.3.2009, s. 1).
(7)  Neuvoston asetus (EY) N:o 625/2009, annettu 7 päivänä heinäkuuta 2009, tiettyjen kolmansien maiden tuontiin sovellettavasta yhteisestä menettelystä (EUVL L 185, 17.7.2009, s. 1).
(8)  Euroopan parlamentin ja neuvoston asetus (EU) N:o 182/2011, annettu 16 päivänä helmikuuta 2011, yleisistä säännöistä ja periaatteista, joiden mukaisesti jäsenvaltiot valvovat komission täytäntöönpanovallan käyttöä (EUVL L 55, 28.2.2011, s. 13).
LIITE I
Kumottu asetus ja luettelo sen muutoksista
Neuvoston asetus (EY) N:o 452/2003
(EUVL L 69, 13.3.2003, s. 8).
Euroopan parlamentin ja neuvoston asetus (EU) N:o 37/2014
(EUVL L 18, 21.1.2014, s. 1).
Ainoastaan liitteen 10 kohta
LIITE II
Vastaavuustaulukko
Asetus (EY) N:o 452/2003
Tämä asetus
1 artikla
1 artikla
2 artikla
2 artikla
2 a artikla
3 artikla
—
4 artikla
3 artikla
5 artikla
—
Liite I
—
Liite II

Summary:
Erityyppisten kaupan suojatoimenpiteiden yhdistäminen
Erityyppisten kaupan suojatoimenpiteiden yhdistäminen
TIIVISTELMÄ ASIAKIRJASTA
EU:n toimenpiteet polkumyyntitoimenpiteiden tai tukien vastaisten toimenpiteiden ja suojatoimenpiteiden yhteisvaikutuksen yhteydessä – asetus (EU) 2015/477
ASETUKSEN TARKOITUS
              
Asetuksella annetaan Euroopan komissiolle valtuudet hyväksyä suojatoimenpiteitä* Euroopan unionin (EU) tuotannonalojen suojelemiseksi epäterveeltä kilpailulta, joka johtuu yllättävästä ja ennustamattomasta tuonnin lisääntymisestä.
TÄRKEIMMÄT KOHDAT
Suojatoimenpiteillä pyritään antamaan EU:n tuotannonaloille aikalisä, jotta ne voivat tehdä tarvittavat mukautukset.
Toisin kuin polkumyyntitoimenpiteillä* ja tukien vastaisilla toimenpiteillä*, suojatoimenpiteillä ei puututa kaupan reiluuteen, joten edellytykset niiden soveltamiseen ovat tiukemmat.
EU:n on osoitettava, että tuonnin kasvu
on jyrkkää
johtuu ennustamattomasta kehityksestä
aiheuttaa (tai uhkaa aiheuttaa) vakavaa haittaa EU:n tuotannonaloille
ja että suojatoimenpiteet ovat EU:n edun mukaisia.
Suojatoimenpiteitä sovelletaan kaikkeen asianomaisen tuotteen tuontiin kaikista maista.
Komissio voi hyväksyä seuraavia suojatoimenpiteitä:
toimet voimassa olevien polkumyyntitoimenpiteiden ja/tai tukien vastaisten toimenpiteiden muuttamiseksi, suspendoimiseksi tai kumoamiseksi
toimet, joilla tuonti vapautetaan kokonaan tai osittain muutoin kannettavista polkumyynti- tai tasoitustulleista*
muita erityisiä toimenpiteitä, kuten tuonti- tai tariffikiintiöitä, jos ne katsotaan olosuhteet huomioon ottaen asianmukaisiksi.
Kaikki muutokset, suspensiot tai vapautukset ovat voimassa rajoitetun ajan, ja niitä sovelletaan ainoastaan asianomaisten suojatoimenpiteiden voimassaoloaikana.
MISTÄ ALKAEN ASETUSTA SOVELLETAAN?
              
Asetus (EU) 2015/477 on alkuperäisen säädöksen (asetus (EY) N:o 452/2003) ja siihen myöhemmin tehtyjen muutosten kodifioitu toisinto. Sitä on sovellettu 16. huhtikuuta 2015 alkaen.
* KESKEISET TERMIT
              
Polkumyyntitoimenpiteet: esimerkiksi erityiset tullit, joita sovelletaan polkumyynnillä EU:hun tapahtuvaan tuontiin eli tuotteisiin, joita viedään EU:hun kotimarkkinahintoja alhaisemmilla hinnoilla ja jotka aiheuttavat haittaa EU:n tuotannolle.
Tukien vastaiset toimenpiteet: esimerkiksi EU:n tasoitustullit, joita EU määrää tuetulle tuonnille, joka aiheuttaa haittaa EU:n samankaltaista tuotetta valmistavalle teollisuudelle.
Suojatoimenpiteet: toimet, joita toteutetaan komission todetessa, että tietyn tuotteen tuonti on lisääntynyt siinä määrin, että se aiheuttaa (tai uhkaa aiheuttaa) vakavaa haittaa EU:n tuottajille. Toimet (esim. tuonti- tai tariffikiintiöt) ovat voimassa rajoitetun ajan, ja niitä sovelletaan, jotta EU:n tuottajat saavat aikaa toteuttaa tarvittavat rakenteelliset mukautukset.
Tasoitustullit: kannetaan tuotteista, jotka ovat saaneet alkuperä- tai viejämaassa valtiontukia, jotka ovat mahdollistaneet niiden tuonnin EU:hun omaa kaupallista arvoaan selvästi alemmilla hinnoilla.
ASIAKIRJA
            
Euroopan parlamentin ja neuvoston asetus (EU) 2015/477, annettu 11 päivänä maaliskuuta 2015, toimenpiteistä, joita unioni voi toteuttaa polkumyyntitoimenpiteiden tai tukien vastaisten toimenpiteiden ja suojatoimenpiteiden yhteisvaikutuksen yhteydessä (kodifikaatio) (EUVL L 83, 27.3.2015, s. 11–15)
Viimeisin päivitys: 01.03.2017